CELEX: C2004/239/16
Language: da
Date: 2004-09-25 00:00:00
Title: Sag C-337/04: Sag anlagt den 2. august 2004 af Kommissionen for De Europæiske Fællesskaber mod Den Franske Republik

25.9.2004   
            
            
               DA
            
            
               Den Europæiske Unions Tidende
            
            
               C 239/9
            
         Sag anlagt den 2. august 2004 af Kommissionen for De Europæiske Fællesskaber mod Den Franske Republik
   (Sag C-337/04)
   (2004/C 239/16)
   Ved De Europæiske Fællesskabers Domstol er der den 2. august 2004 anlagt sag mod Den Franske Republik af Kommissionen for De Europæiske Fællesskaber ved Gérard Rozet og Christophe Giolito, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Den Franske Republik har tilsidesat sine forpligtelser i henhold til artikel 249, stk. 4, EF og artikel 2 og 3 i Kommissionens beslutning af 15. januar 2002 om Frankrigs statsstøtte til Crédit Mutuel (Statsstøtte C 88/1997 ex NN 183/1995, senere offentliggjort i EFT L 88 af 4. april 2003, s. 39), idet den ikke har gennemført denne beslutning inden for den fastsatte frist.
            
         
               2.
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Idet Kommissionen fandt, at de franske myndigheders tildeling af rettighederne til distribution af opsparingsordningen Livret bleu til Crédit Mutuel indebar statsstøtte, som var uforenelig med fællesmarkedet, vedtog den i medfør af artikel 88, stk. 2, første afsnit, EF den 15. januar 2002 en beslutning om, at Frankrig skulle tilbagesøge den støtte, som var ydet fra og med den 1. januar 1991, hos Crédit Mutuel, samt træffe foranstaltninger til fremover at fjerne den støtte, som Livret bleu-ordningen indebar, og til at forbedre kontrollen med denne ordning.
   De franske myndigheder fremsatte den 18. juni 2003 et krav om tilbagesøgning af 117,9 mio. EUR over for Crédit Mutuel. Kommisssionen kan imidlertid konstatere, at Crédit Mutuel til dato ikke har tilbagebetalt nogen del af støtten, og at Frankrig ikke har iværksat andre foranstaltninger med henblik på tilbagesøgningen. Ifølge Kommissionen har Frankrig således ikke efterkommet beslutningen, og da medlemsstaten ikke har gjort gældende, at der forelå absolut umulighed med hensyn til beslutningens gennemførelse, hvilket er den eneste indsigelse, som kan påberåbes, må det anses for godtgjort, at medlemsstaten har tilsidesat de forpligtelser, som påhviler den i henhold til fællesskabsretten.
   Kommissionen er desuden uenig for så vidt angår den forrentningsmetode (simpel rente), som er anvendt af de franske myndigheder med henblik på beregningen af de renter, som skal opkræves af det beløb, som skal tilbagesøges, samt for så vidt angår den skat, som er fratrukket det beløb, der skal tilbagesøges. Kommissionen er nemlig af den opfattelse, at det kun er gennem en kapitalisering af renterne ved anvendelse af rentes rente-metoden, at der kan opnås en neutralisering af den økonomiske fordel, som Crédit Mutuel har nydt godt af. De franske myndigheder har desuden ikke godtgjort, at fradraget for skat i det beløb, som skal tilbagesøges, er foretaget i henhold til nationale regler og uden forskelsbehandling i forhold til lignende sager, som omfattes af national ret. Følgelig indebærer det beløb, som de franske myndigheder har til hensigt at tilbagesøge, ikke en effektiv gennemførelse af Kommissionens beslutning.
   Kommissionen har endelig anført, at Frankrig ikke har efterkommet artikel 2, stk. 2, artikel 2, stk. 3, og artikel 2, stk. 4, i beslutningen af 15. januar 2002, som skal sikre, at de elementer af statsstøtte, som er indeholdt i Livret bleu-ordningen, fremover fjernes, samt at denne undergives en forbedret kontrol, men alene har hævdet, at de nødvendige foranstaltninger var under gennemførelse. Kommissionen har til dato ikke modtaget nogen oplysninger, som gør det muligt for den at fastslå, at beslutningen faktisk er blevet gennemført på disse punkter.